KLASA:034-05/24-01/70

URBROJ:711-02-01/06-2024-02

Zagreb, 20. svibnja 2024.

**MARKO MILANOVIĆ LITRE**

Zastupnik u Hrvatskom saboru

**Predmet: mišljenje na zahtjev obveznika Marka Milanovića Litre,**

- *daje se*

Povjerenstvo za odlučivanje o sukobu interesa (dalje: Povjerenstvo) dana 07. svibnja 2024. godine zaprimilo je zahtjev za davanjem mišljenja koji je podnio obveznik Marko Milanović Litre, zastupnik u Hrvatskom saboru.

U podnesenom zahtjevu obveznik navodi da se obraća s upitom vezanim za uvjete isplate naknade plaće nakon što će prestati obnašati dužnost zastupnika u Hrvatskom saboru. Slijedom toga pita, da ukoliko odluči otvoriti paušalni obrt, što ne uključuje klasični radni odnos niti potpisivanje ugovora o radu, utječe li to na pravo na nastavak primanja naknade plaće u trajanju od 12 mjeseci koju ima kao bivši zastupnik.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 50. sjednici održanoj 20. svibnja 2024. godine, obvezniku daje mišljenje, kako slijedi.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 5. stavkom 1. točkom 5. ZSSI-a propisano je da su poslovni subjekti trgovačka društva, ustanove i druge pravne osobe te drugi subjekti poslovnih odnosa kao što su obrti, zadruge, obiteljska poljoprivredna gospodarstva i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 22. stavkom 1. ZSSI-a propisano je da obveze koje za obveznika proizlaze iz članaka 7., 10., 11., 12. i 20. Zakona, počinju na dan stupanja na dužnost i traju 12 mjeseci od dana prestanka obnašanja dužnosti.

Stavkom 2. istog članka propisano je da se obveze iz članka 18. Zakona primjenjuju na obveznike koji imaju pravo na naknadu plaće nakon prestanka dužnosti propisane posebnim zakonom za vrijeme trajanja prava na naknadu.

Međutim, stavkom 3. istog članka propisano je da iznimno od stavka 2. nakon prestanka obnašanja dužnosti obveznici mogu obavljati funkcije u upravnim tijelima i nadzornim odborima te druge poslove upravljanja u poslovnim subjektima u kojima obveznik ima većinski udio u vlasništvu.

Člankom 15. Zakona o pravima i obvezama državnih dužnosnika („Narodne novine“, broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19) propisano je da dužnosnici koji su dužnost obnašali najmanje jednu godinu, nakon prestanka obnašanja dužnosti sve do početka ostvarivanja plaće po drugoj osnovi ili do ispunjenja uvjeta za mirovinu imaju, šest mjeseci od dana prestanka obnašanja dužnosti, pravo na naknadu u visini plaće koju ostvaruje dužnosnik na toj dužnosti, a sljedećih 6 mjeseci pravo na naknadu u visini 50% plaće koju ostvaruje dužnosnik na toj dužnosti.

Slijedom svega navedenog, Povjerenstvo ističe da nije u suprotnosti s odredbama ZSSI-a, a posebice s citiranom odredbom članka 22. stavka 3. ZSSI-a, da obveznik Marko Milanović Litre u razdoblju od 12 mjeseci nakon prestanka obnašanja dužnosti u Hrvatskom saboru otvori, odnosno bude vlasnik paušalnog obrta. Međutim, u odnosu na ostvarivanje prava na naknadu plaće pod navedenim uvjetima, sukladno posebnom, naprijed citiranom propisu, Povjerenstvo upućuje obveznika da se s upitom obrati tijelu u kojem je obnašao dužnost, odnosno Hrvatskom saboru, a od kojeg će i ostvarivati pravo na naknadu plaće u razdoblju od 12 mjeseci kao bivši zastupnik.

Slijedom svega navedenog, Povjerenstvo je dalo mišljenje kako je naprijed navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Marko Milanović Litre, elektroničkom dostavom
2. Objava na internetskoj stranici Povjerenstva
3. Pismohrana